
SUĠĠERIMENTI
Il-Kumitat għas-Sajd jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jieħu nota tar-rapport tal-Qorti tal-Awdituri (“il-Qorti”) dwar il-kontijiet annwali tal-Aġenzija Ewropea għall-Kontroll tas-Sajd (“l-Aġenzija”) għas-sena finanzjarja 2022, ir-rapport annwali tal-attività 2022 tal-Aġenzija kif ukoll l-analiżi u l-valutazzjoni ta’ dak ir-rapport min-naħa tal-Bord Amministrattiv tal-Aġenzija;
2.	Jesprimi s-sodisfazzjon tiegħu għad-dikjarazzjoni tal-Qorti li l-kontijiet tal-Aġenzija għas-sena li ntemmet fil-31 ta’ Diċembru 2021 huma konformi mar-Regolament Finanzjarju tal-Unjoni u mar-regoli kontabilistiċi adottati mill-uffiċjal tal-kontabbiltà tal-Kummissjoni; jirrikonoxxi l-osservazzjonijiet tal-QEA rigward l-akkwist pubbliku, is-sistemi ta’ ġestjoni u kontroll u l-użu tar-riporti;
3.	Jinnota li s-sena finanzjarja 2022 kienet ikkaratterizzata minn irkupru mill-impatti tal-pandemija tal-COVID-19 fuq is-sentejn finanzjarji preċedenti, filwaqt li fl-istess ħin il-baġit u r-riżorsi tal-EFCA komplew jikbru għall-kompiti u proġetti addizzjonali kif previst fid-Dokument Uniku ta’ Programmazzjoni tagħha għall-2022; jirrimarka li l-gwerra fl-Ukrajna jista’ jkollha impatt fuq ir-rikonoxximent u l-kejl ta’ xi assi u obbligazzjonijiet fuq il-karta bilanċjali kif ukoll fuq xi dħul u spejjeż rikonoxxuti fir-rapport tal-prestazzjoni finanzjarja għal perjodi ta’ rapportar sussegwenti;
4.	Jinnota li l-Aġenzija rċeviet EUR 29,34 miljun f’kontribuzzjonijiet mill-baġit ġenerali tal-Unjoni fl-2022, ammont li jirrappreżenta żieda ta’ 40 % meta mqabbel mal-2021; jirrimarka li l-Aġenzija għandha wieħed mill-aktar baġits annwali u ammonti totali ta’ persunal baxxi fost l-aġenziji tal-Unjoni, anki bit-tabella tal-persunal ikbar;
5.	Jirrikonoxxi li, fis-sena finanzjarja 2022, l-Aġenzija rnexxielha timplimenta 95,4 % tal-programm ta’ ħidma annwali tagħha; jinnota li l-Aġenzija rnexxielha twettaq l-operazzjonijiet tagħha u timplimenta l-baġit tagħha kif ippjanat, b’implimentazzjoni baġitarja ġenerali ta’ aktar minn 99,4 % f’termini ta’ impenji u 57,8 % f’termini ta’ pagamenti, ċifra li hija konsiderevolment iżgħar minn dik tas-sena ta’ qabel; jieħu nota tal-ispjega tal-Aġenzija li dan it-tnaqqis jirriżulta prinċipalment mid-distakk ta’ żmien biex ikollha tliet bastimenti tal-għassa tas-sajd offshore operattivi;
6.	Ifakkar fil-kontribut vitali tal-Aġenzija għall-implimentazzjoni tal-politika komuni tas-sajd (PKS), b’mod partikolari l-kontroll tas-sajd u l-ġlieda kontra s-sajd illegali, mhux irrappurtat u mhux irregolat (IUU); jilqa’ t-tisħiħ tal-bastiment tal-għassa offshore (OPV) mikri mill-Aġenzija biex iwettaq kontrolli u spezzjonijiet tas-sajd fl-ilmijiet tal-Unjoni u internazzjonali u biex jappoġġja lill-awtoritajiet nazzjonali; jissottolinja l-parteċipazzjoni tal-Aġenzija f’koalizzjonijiet internazzjonali ewlenin kontra s-sajd illegali, bħall-operazzjoni PESCAO;
7.	Jisħaq li l-kontroll tal-attivitajiet tas-sajd huwa primarjament responsabbiltà tal-Istati Membri, filwaqt li n-natura tal-kompiti tal-Aġenzija hija waħda ta’ appoġġ; jisħaq li r-reviżjoni tar-Regolamenti dwar il-Kontroll tas-Sajd se żżid l-ammont ta’ xogħol tal-Aġenzija f’termini ta’ appoġġ; jenfasizza l-importanza tal-fatt li ma jkunx koerenti li l-obbligi jikbru mingħajr biżżejjed riżorsi biex dawn jiġu ssodisfati; jisħaq, għalhekk, li l-Aġenzija jeħtieġ ikollha biżżejjed riżorsi finanzjarji u umani għad-dispożizzjoni tagħha fis-snin li ġejjin;
8.	Jinnota li, fl-2022, l-Aġenzija rrapportat 47 592 spezzjoni (fuq il-baħar u fuq l-art), li wasslu għall-identifikazzjoni ta’ 5167 każ ta’ ksur suspettat, li jirrappreżentaw tnaqqis fl-ispezzjonijiet ta’ 11 % u żieda ta’ 28 % fil-ksur suspettat fuq iċ-ċifri tal-2021, rispettivament; jirrimarka li t-tnaqqis osservat mhuwiex neċessarjament marbut ma’ tnaqqis fl-isforzi ta’ kontroll min-naħa tal-Istati Membri; jistieden lill-Aġenzija tipprovdi informazzjoni aktar dettaljata dwar ir-raġunijiet għal dawn il-bidliet; jirrimarka li l-ispezzjonijiet u attivitajiet oħra ta’ segwitu għandhom rwol kruċjali mhux biss fil-ġestjoni tajba tal-istokkijiet tal-ħut iżda anke fl-iżgurar ta’ kundizzjonijiet ekwi għas-sajjieda tal-Unjoni;

9.	Jenfasizza, fir-rigward tal-ġlieda kontra s-sajd IUU, li l-Aġenzija għandha rwol importanti biex tinkoraġġixxi applikazzjoni akbar u armonizzata tas-sistemi ta’ kontroll tal-UE fis-seħħ biex jiġġieldu s-sajd illegali;
10.	Jieħu nota tal-fatt li l-Aġenzija kompliet il-kooperazzjoni tagħha mal-Aġenzija Ewropea għall-Gwardja tal-Fruntiera u tal-Kosta (FRONTEX) u mal-Aġenzija Ewropea għas-Sigurtà Marittima (EMSA) biex tagħti appoġġ lill-awtoritajiet nazzjonali li jwettqu funzjonijiet ta’ gwardja tal-kosta f’konformità mal-Artikolu 8 tar-Regolament (UE) 2019/473; iqis tali kooperazzjoni bħala eżempju ta’ sinerġija bejn l-aġenziji tal-Unjoni li għandha sservi bħala sors ta’ ispirazzjoni għal aġenziji f’oqsma oħra; jistieden lill-Aġenzija tkompli bl-isforzi tagħha f’dan ir-rigward u jqis li jkun xieraq ukoll li tiżdied il-kooperazzjoni bejn l-Aġenzija u l-Aġenzija Ewropea għall-Ambjent;
11.	Jenfasizza r-rwol tal-Aġenzija biex toffri tisħiħ tal-kapaċitajiet u taħriġ lill-pajjiżi terzi u r-rwol kruċjali tal-Aġenzija biex tiżgura kundizzjonijiet ekwi mal-Istati kostali kollha;
12.	Jinnota li, fil-31 ta’ Diċembru 2021, it-tabella tal-persunal kienet kompletament mimlija, b’74 aġent temporanju maħtur mis-77 aġent temporanju awtorizzat skont il-baġit tal-Unjoni; jieħu nota taż-żieda fl-ispejjeż tal-persunal b’EUR 2,1 miljun meta mqabbla mal-2021;
13.	Jieħu nota tal-politika tal-Aġenzija li tippromwovi t-trattament indaqs tal-persunal u l-objettiv tagħha li tintlaħaq ugwaljanza bejn il-ġeneri, kemm f’termini ta’ numri kif ukoll f’termini ta’ gradi u livelli ta’ responsabbiltà; jiddeplora l-fatt li n-nisa jirrappreżentaw biss 38 % tal-persunal impjegat fil-grad AD 8 jew fi grad ogħla, u li ma kien hemm l-ebda tibdil meta mqabbel mal-2021; jinnota li jrid isir aktar sabiex tinkiseb parità fil-livell maniġerjali; itenni l-istedina tiegħu lill-Aġenzija biex tintensifika l-isforzi tagħha fir-rigward tal-politika tagħha ta’ parità bejn il-ġeneri ħalli tagħmel progress lejn il-parità fil-livell maniġerjali wkoll;
14.	Jenfasizza wkoll l-importanza ta’ rappreżentanza ġeografika bbilanċjata fost il-persunal sabiex jintlaħaq wieħed mill-għanijiet fundamentali tal-Kummissjoni, jiġifieri li tkun qrib iċ-ċittadini u tirrifletti d-diversità tal-Istati Membri;
15.	Jistieden lill-Aġenzija biex b’mod regolari tkompli taġġorna u tagħmel disponibbli għall-pubbliku l-informazzjoni dwar il-laqgħat rilevanti tad-direttur eżekuttiv u tal-persunal ma’ organizzazzjonijiet jew individwi li jaħdmu għal rashom li jkunu involuti fit-tfassil u l-implimentazzjoni tal-politika tal-Unjoni bil-għan li jiġu żgurati trasparenza u fiduċja sħaħ fl-attività tal-Aġenzija;
16.	Jipproponi li tingħata l-kwittanza lid-Direttur Eżekuttiv tal-Aġenzija għall-implimentazzjoni tal-baġit tal-Aġenzija għas-sena finanzjarja 2022.

